Diari Oficial de la Generalitat Valenciana


Sumari del DOGV 5009, del 19-05-2005 (2005/5385)

ORDRE d'11 de maig de 2005, de la Conselleria d'Economia, Hisenda i Ocupació, per la qual s'establixen les bases reguladores i el procediment general per a la concessió d'ajudes a empreses familiars per a la realització de protocols familiars, i es convoquen per a l'exercici 2005.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5009

Data del DOGV
:   19-05-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/5385


Data del document
:   11-05-2005

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública
    * ajuda a les empreses
    * petita i mitjana empresa
    * herència
    * empresa familiar
    * verificació de comptes
    * suport econòmic

ORDRE d'11 de maig de 2005, de la Conselleria d'Economia, Hisenda i Ocupació, per la qual s'establixen les bases reguladores i el procediment general per a la concessió d'ajudes a empreses familiars per a la realització de protocols familiars, i es convoquen per a l'exercici 2005. [2005/F5385]
  
La Comunitat Valenciana es caracteritza per un teixit empresarial constituït en un alt percentatge per empreses de caràcter familiar. Això posa de manifest la gran importància d'este tipus d'empreses, tant per la seua capacitat de crear riquesa com de contribuir a la creació de llocs de treball.
  
No obstant això, només un menut percentatge de les dites empreses aconseguix amb èxit el trànsit de la segona a la tercera generació, per no parlar del reduït nombre que aconseguix arribar a la quarta generació. I això és conseqüència de les característiques específiques d'este tipus d'empreses en relació amb les que no ho són; per un costat es troben els avantatges que conferix a l'empresa el fet que els gestors es troben compromesos amb els seus fins ?degut entre altres coses als llaços de sang que unixen els seus directius?, així com la rapidesa en la presa de decisions ?per la confluència en una sola persona, o en poques, del poder de decisió?, però els inconvenients són també molt importants i poden arribar a impedir el seu desenvolupament. I entre eixos inconvenients, és la successió un dels més importants. Així, perquè la successió de l'actual líder de l'empresa per un altre d'una generació posterior de la mateixa família tinga èxit, cal planificar-la amb temps. Ja des de la Comissió Europea s'han elaborat distintes recomanacions que insten els estats membres a acordar mesures que afavorisquen l'adopció de plans de successió que permeten als empresaris familiars anticipar amb temps i de forma sistemàtica i objectiva les accions i el calendari en què es portarà a terme este procés.
  
És en este marc global, amb l'objectiu de facilitar la continuïtat i la transmissibilitat de les menudes i mitjanes empreses familiars, com a mitjà d'assegurar la seua capacitat competitiva i de generació d'ocupació, on sorgix la necessitat de donar suport a la implantació de protocols familiars.
  
En virtut d'això, fent ús de les facultats conferides per l'article 35 de la Llei 5/1983, de 30 de desembre, de Govern Valencià, i l'article 47 del Decret Legislatiu, de 26 de juny 1991, pel qual s'aprova el Text Refós de la Llei d'Hisenda Pública de la Generalitat Valenciana, i havent-se tingut en compte la normativa bàsica de la Llei 38/2003, de 17 de novembre, General de Subvencions:
  
ORDENE
  
Primer
  
Aprovar les bases reguladores de la concessió d'ajudes per a la realització de protocols familiars de les empreses, que figuren com annex a la present ordre.
  
Segon
  
1. Aprovar la convocatòria per a l'any 2005 de les ajudes per a la realització de protocols familiars de les empreses.
  
Estes ajudes comprendran les despeses descrites en la base 2a de l'annex, en les quals s'haja incorregut des de l'1 de gener de 2005.
  
2. El termini per a la presentació de sol·licituds serà de tres mesos, comptats a partir de l'endemà de la publicació en el Diari Oficial de la Generalitat Valenciana.
  
3. Per a l'exercici de 2005, i de conformitat amb el que establix la Llei 14/2004, de 29 de desembre, de Pressupostos de la Generalitat Valenciana per a l'exercici de 2005 (DOGV núm. 4915, de 31.12.2004), les ajudes previstes en esta ordre es finançaran a càrrec de la secció 20, programa 612.60, Despeses Diverses, capítol IV, codi de línia T5025000, amb un import global màxim de 300.000 euros, que corresponen a fons propis no condicionats de la Generalitat Valenciana.
  
Tercer
  
La present disposició entrarà en vigor l'endemà de la publicació en el Diari Oficial de la Generalitat Valenciana.
  
València, 11 de maig de 2005
  
El conseller d'Economia, Hisenda i Ocupació,
  
GERARDO CAMPS DEVESA
  
ANNEX
  
Bases reguladores per a la concessió d'ajudes per a la implantació de protocols familiars de les empreses
  
Base 1a. Objecte i àmbit
  
1. L'objecte de les presents bases és establir la regulació de la concessió de subvencions destinades a fomentar el desenvolupament de plans de successió i la implantació d'un protocol familiar en les menudes i mitjanes empreses familiars de la Comunitat Valenciana, dins de les consignacions pressupostàries que a este efecte establisquen les corresponents lleis de pressupostos de la Generalitat Valenciana.
  
2. Les ajudes i els incentius que s'establixen no es concediran per a actuacions que es porten a efecte fora del territori de la Comunitat Valenciana
  
Base 2a. Despeses subvencionables
  
1. Es consideren despeses subvencionables els costos externs d'assessoria i consultoria destinats a l'elaboració de protocols familiars de successió, d'acord amb l'especificació que se'n fa en la base 6a.
  
2. Les ajudes que es concedisquen a l'empara de les presents bases tindran la consideració de subvencions públiques.
  
Base 3a. Beneficiaris
  
1. Podran ser beneficiàries de les ajudes establides en estes bases les menudes i mitjanes empreses de caràcter familiar amb establiment principal a la Comunitat Valenciana, sempre que la direcció efectiva de l'empresa es localitze en la mateixa comunitat.
  
2. Es considerarà menuda i mitjana empresa, en avant pime, aquella que complisca els requisits establits per la Comissió Europea en la Recomanació 2003/361/CE, de 6 de maig de 2003, sobre la definició de microempreses, menudes i mitjanes empreses (DOCE Sèrie L124 de 20 de maig de 2003).
  
3. Als efectes d'estes bases es considerarà empresa familiar aquella que complisca algun dels requisits següents:
  
- Empresari autònom que exercisca una activitat empresarial o professional de la qual provinguen més del 50% dels seus rendiments empresarials, professionals i del treball.
  
- Societat en la qual una persona física tinga de forma individual una participació d'almenys el 50% del capital social, sempre que exercisca efectivament funcions de direcció en l'entitat i perceba per això una remuneració que represente més del 50% de la totalitat dels seus rendiments empresarials, professionals i del treball.
  
- Societat en la qual un grup familiar format per una persona física i el seu cònjuge, ascendents o adoptants, descendents o adoptats i col·laterals fins al quart grau inclòs, tinguen conjuntament una participació en la societat d'almenys el 20% del capital social, sempre que almenys un membre de la família exercisca efectivament funcions de direcció en l'entitat i perceba per això una remuneració que represente més del 50% de la totalitat dels seus rendiments empresarials, professionals i del treball.
  
4. Podran accedir a la condició de beneficiaris les agrupacions de persones físiques o jurídiques, les comunitats de béns o qualsevol altre tipus d'unitat econòmica o patrimoni separat, fins i tot mancant de personalitat jurídica, sempre que es faça constar expressament, tant en la sol·licitud com en la resolució de concessió, els compromisos d'execució assumits per cada membre de l'agrupació, així com l'import de la subvenció aplicable a cada un d'ells. En qualsevol cas, s'haurà de nomenar un representant o apoderat únic de l'agrupació, amb poders validats per a complir les obligacions que, com a beneficiari, corresponen a l'agrupació. No es podrà dissoldre l'agrupació fins que haja transcorregut el termini legal de prescripció per a l'exigència del reintegrament, així com per a la determinació d'infraccions o imposició de sancions.
  
Base 4a. Presentació de sol·licituds i termini
  
1. Les sol·licituds per a l'obtenció de les ajudes regulades en les presents bases es presentaran en qualssevol dels registres d'entrada dependents de la Conselleria d'Economia, Hisenda i Ocupació, sense perjudici del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Com a norma general, es presentarà la documentació original i còpia d'esta, la primera es tornarà després de la compulsa prèvia.
  
2. Les sol·licituds hauran de dur adjunts els documents que, a continuació, es detallen:
  
2.1. Documentació relativa a la personalitat del sol·licitant:
  
2.1.1. Document nacional d'identitat en cas de persona física o targeta d'identificació fiscal en cas de societat.
  
2.1.2. En cas de societats mercantils, escriptura de constitució de la societat i estatuts vigents degudament registrats.
  
Per al cas de societats civils o comunitats de béns, document acreditatiu de la seua constitució, estatuts i, si és el cas, les seues actualitzacions.
  
2.1.3. Nombre de treballadors.
  
2.1.4. Declaració responsable de no trobar-se sotmés a les prohibicions per a obtindre la condició de beneficiari que es recullen en l'article 13, apartats 2 i 3 de la Llei 38/2003, de 17 de novembre, General de Subvencions.
  
2.2. Documentació relativa a l'acreditació de la representació:
  
Per a les societats mercantils, escriptura pública de poder actual inscrita en el Registre Mercantil a favor del firmant de la sol·licitud.
  
Per a les societats civils i comunitats de béns, autorització que deixe constància fidedigna de la resta dels socis/comuners, que es podrà acreditar per qualsevol mitjà vàlid en dret.
  
En tot cas, s'hi adjuntarà el document nacional d'identitat de l'apoderat, o document que el substituïsca reglamentàriament.
  
2.3. Documentació fiscal i de seguretat social:
  
2.3.1. Document d'alta o últim rebut de l'Impost sobre Activitats Econòmiques.
  
2.3.2. Certificació de trobar-se al corrent de les seues obligacions tributàries amb l'Agència Estatal d'Administració Tributària i amb la Hisenda Pública Valenciana, i de les seues obligacions amb la Seguretat Social, en el moment de presentar la sol·licitud.
  
2.3.3. Impost de Societats, o Impost sobre la Renda de les Persones Físiques en cas d'empreses individuals o societats civils, corresponent a l'últim exercici.
  
2.3.4. TC1 o rebut d'autònoms del mes anterior a la data en què es formule la sol·licitud.
  
2.4. Documentació relativa a l'actuació subvencionable:
  
2.4.1. Memòria descriptiva de l'actuació a desenvolupar, firmada, que continga informació bàsica de l'empresa i descripció de l'activitat.
  
2.4.2. Documentació relativa al grup familiar:
  
2.8.2.7. Declaració de la renda dels membres accionistes de la família que exercisquen funcions de direcció en l'entitat.
  
4.5.2.1. Declaració jurada de l'administrador, o en el cas d'òrgan col·legiat, del secretari del Consell d'Administració, que reculla:
  
- Composició accionarial de la societat d'acord amb les dades que consten en el llibre registre d'accions nominatives.
  
- Enumeració del grup familiar amb noms, cognoms, DNI i grau de parentiu.
  
- Enumeració dels membres del grup familiar que exercixen funcions de direcció en l'empresa (càrrecs amb efectiva intervenció en les decisions de l'empresa).
  
- Que l'empresa complix les condicions d'empresa familiar definides en el punt 3, de la base 3a d'estes bases reguladores.
  
2.4.3. Documentació relativa a l'empresa consultora:
  
- Cost oferit per la realització del diagnòstic i protocol familiar, així com termini d'execució d'este.
  
- Acreditació que compta amb professionals amb titulació superior en qualsevol de les branques de gestió empresarial o economia i amb llicenciats en dret i en psicologia.
  
2.4.4. Quan el cost de l'actuació subvencionable supere la quantia de 12.000 euros, el beneficiari haurà de sol·licitar, com a mínim, tres ofertes de diferents proveïdors, llevat que la despesa s'haja realitzat abans de la sol·licitud de subvenció. En el primer cas, haurà de justificar-se expressament l'elecció quan esta no recaiga en la proposta econòmicament més avantatjosa.
  
2.5. Una altra documentació:
  
2.5.1. Fitxa d'alta de tercers segons model normalitzat.
  
2.5.2. Declaració responsable relativa a les ajudes sol·licitades o obtingudes per a la mateixa actuació, la seua quantia i si estan o no pagades.
  
2.5.3. Inscripció en el Registre d'Establiments Industrials, si és el cas.
  
3. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb estes bases resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició, amb resolució prèvia que haurà de ser dictada en els termes previstos en l'article 42 de la llei mencionada.
  
4. El termini de presentació de sol·licituds serà el que es determine en la convocatòria anual d'ajudes corresponent.
  
Base 5a. Import de les ajudes
  
1. L'ajuda que podrà concedir-se, amb la consideració de transferència corrent, serà una subvenció del 50% de la despesa subvencionable, amb un màxim de 8.000 euros.
  
2. La concessió i quantia de les ajudes regulades en les presents bases estarà condicionada al compliment dels requisits que s'hi establixen i a l'existència de crèdit pressupostari adequat i suficient amb esta finalitat, d'acord amb els pressupostos de la Generalitat Valenciana per a l'exercici corresponent.
  
Base 6a. Actuacions subvencionables
  
1. Seran subvencionables les despeses d'assessorament extern derivades de l'elaboració d'un protocol familiar de successió, que necessàriament haurà d'estar compost per:
  
A) El diagnòstic previ, que haurà de constar de diverses fases:
  
a) Necessàriament haurà d'iniciar-se amb una entrevista amb l'empresari, després de la qual hauran de quedar clares la identificació de l'empresari i les seues motivacions relatives al plantejament de la successió i la seua visió de l'empresa i la família cap a la successió. Per a això caldrà tindre en compte aspectes com ara l'edat, les circumstàncies familiars, l'estat de salut, l'estat civil, la unitat familiar actual i els fills (nombre, edat, ocupació i sexe), identificant també els familiars que puguen tindre incidència en el pla.
  
b) Posteriorment, haurà de produir-se una recollida i anàlisi de la informació bàsica sobre l'empresa, la propietat i la família. En concret:
  
Sobre l'empresa:
  
Haurà de determinar-se quina és la seua missió i la seua cultura empresarial, la memòria-història, la plantilla actual, l'organigrama, la direcció (membres, estil de direcció, directius no familiars), els òrgans de govern (consell d'administració, consell de direcció), l'empresa en el marc del sector en què opera, la fase en el cicle de vida de l'empresa, els punts forts i dèbils de l'empresa, les amenaces i oportunitats, i les expectatives del sector i de l'empresa.
  
Sobre la propietat:
  
El valor de l'empresa (dades reals i actuals) i la distribució de la propietat (percentatge de familiars i no familiars, socis no directius, relacions d'interés econòmic, previsions de distribució de la propietat després de la successió abans del pla de successió, patrimoni empresarial no familiar).
  
Sobre la família:
  
Generació familiar al front de l'empresa, membres familiars que componen l'empresa i els seus respectius llocs laborals, interés en l'empresa i perfils competencials existents, relacions entre els membres, influències rellevants entre els membres de la família, política en la contractació de familiars, existència d'acords.
  
c) Una vegada obtinguda la informació i analitzada en les fases anteriors ha de ser contrastada amb la realitat de l'empresa. En concret caldrà fer una anàlisi del perfil òptim dels successors: quins són els seus coneixements (tècnics, del sector, de funcionament intern de l'empresa), les seues habilitats de direcció (capacitat de gestió que es requerix) i les seues actituds (perfil competencial de les actituds no sols pel que fa a l'empresa sinó també a la família).
  
S'ha d'identificar els successors, comparant la situació actual dels candidats amb la situació òptima descrita anteriorment.
  
Igualment ha de produir-se una anàlisi de les possibilitats d'adquirir les competències, estudiant quina és la predisposició del candidat a adquirir-les i el temps que farà falta per a aconseguir els nivells mínims exigibles.
  
d) Posteriorment s'haurà de realitzar una presentació personal de la primera aproximació al protocol familiar, que suposarà una anàlisi i discussió conjunta dels pros i els contres de la proposta presentada, així com una anàlisi conjunta de possibles alternatives a la presentada.
  
B) Presentació personal del protocol definitiu, amb discussió dels pros i els contres.
  
El protocol familiar haurà de concretar les accions a realitzar perquè la successió de l'empresa familiar es realitze amb èxit: la gerència: els traspassos progressius en les funcions de direcció entre el succeït i el successor, la planificació de totes les persones implicades en la successió, la rotació professional del successor i la presència creixent d'este en els òrgans de decisió acompanyada d'una presència decreixent de l'empresari.
  
Com serà la formació del successor: activitats formatives que ha de realitzar el successor, siga esta de formació acadèmica, tècnica, experiència en altres empreses, en la mateixa empresa, etc.
  
La propietat: accions a realitzar respecte a la propietat de l'empresa i distribució més òptima d'esta, el seu blindatge davant de tercers aliens, fases de venda d'accions, l'obligació o no de realitzar capitulacions matrimonials, etc.
  
Els òrgans de govern: anàlisi de l'existència i operativitat dels òrgans de govern i les accions que cal implementar per a assegurar la seua funcionalitat.
  
Comunicació: accions de comunicació del pla als diversos àmbits, tant als treballadors com a proveïdors, clients, entitats bancàries, etc.
  
Recursos necessaris: anàlisi dels recursos que caldrà assignar per a implementar les accions específiques en el pla. Caldrà tindre en compte els recursos destinats a formació del successor, la implicació dels familiars en el procés, la participació d'agents externs, etc.
  
Cronograma: calendari a 10 anys de les principals actuacions a realitzar perquè el traspàs es produïsca amb èxit.
  
Òrgans d'ajuda: cal mencionar si és aconsellable la creació d'un consell de família, o un consell mentor, expressant si és necessari la seua composició, les seues dates de reunió, objectius, etc.
  
2. En les convocatòries anuals es podrà exigir el compliment de requisits addicionals als previstos amb caràcter general.
  
Base 7a. Valoració de les sol·licituds i resolució del procediment
  
1. Als efectes previstos en estes bases, es constituirà en la Conselleria d'Economia, Hisenda i Ocupació, una comissió tècnica d'avaluació formada pel sotssecretari de la Conselleria d'Economia, Hisenda i Ocupació que actuarà com a president, la cap d'Àrea de Patrimoni, un representant de la Direcció General d'Economia i un representant de la Direcció General de Treball i Seguretat Laboral com a vocals i la cap del Gabinet Tècnic com a secretària. La dita comissió podrà demanar de l'entitat sol·licitant l'aportació addicional d'altres documents o dades aclaridores que estime necessaris per a millor resoldre sobre la sol·licitud presentada.
  
2. La valoració de les sol·licituds s'efectuarà atenent als criteris següents:
  
a) Complexitat del procés: valoració 45%.
  
b) Disponibilitat i capacitat de l'assessor extern: valoració 30%
  
c) Nombre de treballadors de l'empresa: valoració 25%.
  
3. La comissió tècnica d'avaluació establirà una prelació entre les sol·licituds presentades que hagen obtingut almenys un 60% del total de la valoració, i adjudicarà les ajudes seguint este ordre de prelació fins a l'esgotament del crèdit pressupostari consignat a este efecte. La comissió tècnica d'avaluació, en el cas d'empat en establir la prelació, tindrà en compte el que disposa el Decret 279/2004, de 17 de desembre, del Consell de la Generalitat Valenciana, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
  
4. Una vegada formalitzats els actes d'instrucció corresponents, la comissió tècnica d'avaluació elevarà la proposta de concessió o denegació de la subvenció, així com la seua quantia, al conseller d'Economia, Hisenda i Ocupació, que resoldrà.
  
5. El termini màxim per a resoldre i notificar la resolució procedent serà de sis mesos comptats des de l'endemà de l'acabament del termini de presentació d'instàncies de la convocatòria corresponent. Les resolucions que dicte el conseller d'Economia, Hisenda i Ocupació a l'empara de les convocatòries corresponents esgotaran la via administrativa.
  
6. Una vegada transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana, i això sense perjudici que subsistisca l'obligació legal de resoldre sobre la petició formulada.
  
7. La resolució de concessió de les ajudes haurà de fixar expressament la seua quantia i incorporar, si és el cas, les condicions, obligacions i determinacions accessòries a què ha de subjectar-se el beneficiari d'estes, es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i es publicarà en el Diari Oficial de la Generalitat Valenciana.
  
8. Els impostos, de qualsevol tipus, que graven directament les despeses en què incórrega la beneficiària per raó de l'actuació, només seran subvencionables en la mesura o percentatge en què haja de suportar-los, sense possibilitat de repercutir-los o recuperar-los, l'entitat beneficiària de les ajudes.
  
Base 8a. Resolució d'incidències
  
1. L'òrgan competent per a la concessió de les ajudes previstes en les presents bases resoldrà les incidències que es produïsquen després de la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. La persona o entitat beneficiària haurà de comunicar la sol·licitud o concessió d'altres ajudes públiques o privades que haja sol·licitat o obtingut per al mateix projecte o actuació que se subvenciona mitjançant les presents bases.
  
3. Llevat que expressament es determine una altra cosa en els preceptes corresponents, les ajudes i subvencions establides en les presents bases seran compatibles entre si i amb qualssevol altres pel mateix concepte; però l'import de les subvencions i ajudes regulades en les presents bases no podrà ser en cap cas de tal quantia que, aïlladament o en concurrència amb subvencions d'altres administracions públiques o d'altres entres públics o privats, nacionals o internacionals, supere el cost de l'activitat a desenvolupar pel beneficiari.
  
Base 9a. Liquidació de les ajudes
  
1. La justificació de la subvenció es realitzarà en els termes previstos en l'article 30 de la Llei General de Subvencions, amb l'obligació de complir els requisits establits i la justificació documental de la realització de l'actuació i del seu cost, la qual cosa es portarà a efecte mitjançant la presentació del protocol final elaborat junt amb una memòria explicativa o compte justificatiu que haurà de contindre el desglossament detallat de les despeses realitzades en cada una de les fases exigides en la base 6a, i les factures originals definitives o documents comptables de valor probatori equivalents, que acrediten la realització de la despesa corresponent a cada una de les fases exigides en la base 6a.
  
La presentació de justificacions haurà de tindre lloc en el termini que, eventualment, es determine en la resolució de concessió de l'ajuda i, en tot cas, com a data límit el 20 de novembre de l'any corresponent.
  
2. El pagament de les ajudes s'efectuarà d'una sola vegada, una vegada complits els requisits establits en el paràgraf anterior.
  
Base 10a. Obligacions dels beneficiaris
  
Són obligacions del beneficiari:
  
a) Realitzar l'activitat que fonamenta la concessió de la subvenció.
  
b) Acreditar davant de la Conselleria d'Economia, Hisenda i Ocupació la realització de l'activitat, així com el compliment dels requisits o condicions que s'indiquen en la concessió o gaudi de la subvenció.
  
c) Incorporar en totes les manifestacions de promoció i difusió de les actuacions que estes estan subvencionades per la Conselleria d'Economia, Hisenda i Ocupació
  
d) Sotmetiment a les actuacions de control financer que corresponen a la Intervenció General en relació amb les subvencions o ajudes concedides i a les previstes en la legislació de la Sindicatura de Comptes, així com a les que puguen efectuar, si és el cas, la Comissió i el Tribunal de Comptes de la Unió Europea o qualsevol altre òrgan d'àmbit nacional o comunitari dins de les seues competències respectives.
  
e) Comunicar a la Conselleria d'Economia, Hisenda i Ocupació la sol·licitud o obtenció d'altres ajudes per a la mateixa finalitat.
  
f) Acreditar, abans de dictar-se la proposta de resolució de concessió de la subvenció, que es troba al corrent de les seues obligacions tributàries i amb la Seguretat Social.
  
g) Registrar en la seua comptabilitat o llibres-registre el cobrament de la subvenció percebuda, en el cas que estiga obligat a gestionar-la segons la normativa vigent.
  
h) Disposar dels llibres comptables, registre diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com tots aquells estats comptables i registres específics que siguen exigits per les bases reguladores de les subvencions, amb la finalitat de garantir l'adequat exercici de les facultats de comprovació i control.
  
i) Conservar els documents justificatius de l'aplicació dels fons rebuts, inclosos els documents electrònics, en tant que puguen ser objecte de les actuacions de comprovació i control.
  
j) Procedir al reintegrament dels fons percebuts en els supòsits recollits en l'article 37 de la Llei 38/2003, de 17 de novembre, General de Subvencions.
  
Base 11a. Control de les ajudes
  
Correspondrà a la Sotssecretaria de la Conselleria d'Economia, Hisenda i Ocupació, dur a terme la funció de control de les subvencions concedides, així com l'avaluació i el seguiment del present programa.
  
Base 12a. Minoració i resolució de les ajudes concedides
  
1. La modificació, no substancial, de les condicions i terminis establits en les presents bases i en la resolució de concessió, així com l'obtenció després de la presentació de la sol·licitud d'altres ajudes públiques o privades que en el seu conjunt excedisquen dels límits establits, podran donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que donaren lloc a l'atorgament de la subvenció, la variació de la finalitat de l'actuació o la falta de justificació d'esta, o l'incompliment de les obligacions establides en la base 10a, donarà lloc a la incoació per l'òrgan competent per a la concessió de les ajudes del procediment corresponent, que podrà finalitzar, si és el cas, amb la resolució, total o parcial, de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
3. En tot cas, procedirà el reintegrament de les quantitats rebudes, així com l'exigència d'interessos de demora des del moment del pagament de la subvenció fins a la data en què s'acorde la procedència del reintegrament en els casos següents:
  
a) Obtenció de la subvenció falsejant les condicions requerides per a això i amagant aquelles que ho hagueren impedit
  
b) Resistència, excusa, obstrucció o negativa a les actuacions de comprovació i control financer previstos en els articles 14, 44 i següents de la Llei 38/2003, de 17 de novembre, General de Subvencions, així com l'incompliment de les obligacions comptables, registrals o de conservació de documents quan se'n derive la impossibilitat de verificar l'ús donat als fons percebuts, i l'incompliment de l'objecte i finalitat que van fonamentar la concessió de la subvenció.
  
4. El procediment de reintegrament es regularà pel que disposa l'article 42 de la Llei 38/2003, de 17 de novembre, General de Subvencions.
  
Base 13a. Règim sancionador
  
Els beneficiaris de la subvenció quedaran sotmesos a les responsabilitats i règim sancionador que sobre infraccions administratives, en matèria de subvencions, establixen els articles 52 i següents de la Llei 38/2003, de 17 de novembre, General de Subvencions.
  
Bases 14a. Imposició de recursos
  
Contra la resolució que eventualment s'adopte, i que posa fi a la via administrativa, es pot interposar recurs contenciós administratiu en el termini de dos mesos comptats a partir de l'endemà de la notificació, d'acord amb la Llei 29/1998, de 13 de juliol reguladora de la Jurisdicció Contenciosa Administrativa. Potestativament podrà interposar contra la dita resolució, en el termini d'un mes, recurs de reposició, previ al recurs contenciós administratiu, davant l'òrgan que dicta la resolució, d'acord amb el que disposa l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener. Tot això, sense perjudici que s'utilitze qualsevol via que es considere oportuna.
  
Base 15a. Restriccions al dret d'accés als arxius i registres